钦定古今图书集成/明伦汇编/闺媛典/第326卷 > 与陈师中书 朱熹
## 钦定古今图书集成/明伦汇编/闺媛典/第326卷 > 与陈师中书 朱熹

自明之亡，行且期矣。念之怛然，痛恨如新。不知向来
所谕编次文字，今已就否？渠所立自足以不朽，然其
议论曲折，亦不可不使后人闻之也。其家事复如何？
朋友传说，“令女弟甚贤，必能养老抚孤，以全柏舟之
节。”此事更在丞相夫人奖劝扶植以成就之。使自明
没为忠臣，而其室家生为节妇，斯亦人伦之美事。计
老兄昆仲必不惮赞成之也。昔伊川先生尝论此事，
以为饿死事小，失节事大。自世俗观之，诚为迂阔。然
自知经识理之君子观之，当有以知其不可易也。况
丞相一代元老，名教所宗，举错之间，不可不审。熹既
辱知之厚，于义不可不言。未敢直前，愿因老兄而密
白之，不自知其为僭率也。